
RNS térszerkezetek összehasonlítása a szekvenciális távolságok eloszlása alapján

A közelmúltban egyre nagyobb hangsúlyt kap egyes RNS molekulák térszerkezetéhez köthető enzimatikus és szabályozó funkciója (pl.: ribozimek, snRNA-k, tRNS-ek). Az ilyen, funkcióval rendelkező RNS molekuláknak nemcsak a bázissorrendje, hanem a térszerkezete is fontos, hiszen a fehérjékéhez hasonló komplexitású harmadlagos szerkezetet tudnak felvenni. A funkciók felismeréséhez szükségessé válik az RNS térszerkezetek összehasonlítása. Ennek fő alkalmazási területe az eltérő bázissorrendű, azonban hasonló RNS molekulák szerepének predikciója, illetve egyes funkciókhoz köthető térszerkezeti jellegzetességek meghatározása.
Az RNS térszerkezeteket összehasonlíthatjuk a fehérje szerkezetillesztésre alkalmazott eszközökkel, azonban a két molekulatípus méretben, stabilitásban, a másodlagos szerkezet típusaiban jelentős eltéréseket mutat: a nem kódoló RNS láncok többnyire 100 bázispárnál rövidebbek, és az RNS lánc váza flexibilisebb a fehérjeláncénál. Ezen különbségekből látható, hogy az RNS szerkezetek összehasonlítására érdemes speciális eszközöket kifejleszteni.
Dolgozatom célja egy RNS térszerkezet összehasonlító alkalmazás megvalósítása a fehérjékre alkalmazott PRIDE program alapján. A PRIDE algoritmus működési elve a két fehérjelánc különböző szekvenciális távolságban lévő vázatomjainak térbeli távolságeloszlásának összehasonlítása kontingencia analízissel. Az általam fejlesztett algoritmus (EDIRP) a PRIDE logikájának fordítottja, a különböző térbeli távolságtartományban lévő vázatomok (RNS esetén foszforatomok) szekvenciális távolság eloszlását hasonlítja össze szintén kontingencia analízissel. A módszer előnye, hogy rövid szekvenciákra is alkalmazható, az atomok térkoordinátáin kívül nincs szüksége más adatra.
Az algoritmust sikeresen implementáltam, valamint az adatok előkészítését, és tesztelését is saját szkriptekkel végeztem. Mindehhez a Python programnyelvet használtam.
Az algoritmus teszteléséhez és az eredmények ellenőrzéséhez szükség volt egy adatkészletre, mely minél kevésbé redundáns. Ezt a PDB adatbázisból letöltött fájlokból készítettem el, melyet egy saját szkripttel és a CD-hit programmal szűrtem.
Az eredmények értékeléséhez felhasználtam a SARA programot, melyet korábbi kutatómunkám során RNS összehasonlításra alkalmasnak találtam.
A két algoritmus eredményeit összevetve egyelőre nem sikerült szignifikáns eredményt találni, de az EDIRP alkalmazhatóságáról meggyőződtem.



